SVI: คาดกำไรไตรมาส 2/59 ฟื้นตัวแรงปรับเพิ่มคำแนะนำเป็นซื้อเป้า 5.5 บาท
SVI คาดการณ์กำไรหลักไตรมาส 2/59 เป็น 133 ล้านบาท (-44% เทียบช่วงเดียวกันของปีก่อน, +44% เทียบไตรมาสก่อนหน้า) ปรับเพิ่มคำแนะนำเป็นซื้อเป้า 5.5 บาท
5 ส.ค. 2559

บล.ดีบีเอส วิคเคอร์ส ระบุในบทวิเคราะห์วันนี้ (5 ส.ค.) ว่า บริษัท เอสวีไอ จำกัด (มหาชน) หรือ SVI คาดการณ์กำไรหลักไตรมาส 2/59 เป็น 133 ล้านบาท (-44% เทียบช่วงเดียวกันของปีก่อน, +44% เทียบไตรมาสก่อนหน้า) ซึ่งได้รับผลกระทบจากอัตรากำไรขั้นต้นที่ต่ำเป็น 9.2% เทียบกับช่วงเดียวกันของปีก่อน ที่ 13.1% สืบเนื่องจากการได้รับประโยชน์จาก economy of scales น้อยลง รวมทั้งกิจการที่ไปซื้อมาคือ Seidel ให้ยอดขายที่มีอัตรากำไรขั้นต้นต่ำ แม้ว่ารายได้จากการขายเพิ่มขึ้นก็ตาม อีกทั้งไตรมาส 3/59 ไม่ได้ประโยชน์จากการนำขาดทุนจากไฟไหม้มาลดหย่อนภาษีแล้ว หลังจากใช้หมดไป
ทางบริษัทคาดว่าจะบันทึกเงินชดเชยประกันในไตรมาส 2/59 เป็น 400 ล้านบาท ขณะที่มีขาดทุนอัตราแลกเปลี่ยน 40 ล้านบาท ดังนั้นกำไรสุทธิไตรมาส 2/59 จึงเป็น 493 ล้านบาท -57% เทียบช่วงเดียวกันของปีก่อน แต่เพิ่มขึ้น 1,751% เทียบไตรมาสก่อนหน้า
แนวโน้มครึ่งปีหลังสดใสขึ้น จากการที่เข้าสู่ฤดูกาลที่ดี (high season) Seidel ให้รายได้เข้ามาเต็มที่ จัดการกับปัญหาคอขวดให้หมดไป ยังผลให้อัตรากำไรขั้นต้นฟื้นตัวขึ้นได้เป็น 10-11%
ปรับเพิ่มคำแนะนำเป็น ซื้อ จากเดิม ถือ ด้วยราคาพื้นฐานใหม่ 5.50 บาท ซึ่งประเมินด้วย P/E ปี 60 ที่ 15 เท่า ราคาปิดมีส่วนเพิ่มได้อีก 14% SVI มีความน่าสนใจในเรื่องแนวโน้มการฟื้นตัว และได้ประโยชน์ Synergy จาก Seidel ที่ซื้อเข้ามา